
PISE GAYE 


PREFAS 


Literati ayisyen ap kouri tout vitès. Zèv tribòbabò 
ap pouse tankou djondjon. Ekriven yo reponn prezan 
nan anpil gwo evènman kiltirèl ak atistik k ap fèt toupa- 
tou sou latè. Ayisyen isit tankou sa ki lòtbò dlo ap vomi 
liv. Men, lè nou rive sou Yves Mary Jean ki gen ti non 
jwèt ShooshooLove, nou kanpe sèk, nou frennen, apre, 
nou fè yon konsta sou potorik gason sa. Konsta sa pote 
de branch: Premyèman, ShooshooLove p ap viv Ayiti, 
nou konn sa, se Boston powèt la gaye kò | depi yon bon 
bout tan. Men anndan tout tèks yo, nou pa sispann wè 
moso solèy peyi l Ayiti k ap koule. Yon peyi ki kole nan 
kè l. Yon peyi kloure anba bwa powèt la. Menm si li pa p 
viv bò isit, sa pa anpeche li foure bouch li byen fon nan 
zafè peyi l. Powèm nan antre nan plamen Shooshoo- 
Love ak yon degre ou ta di li t ap viv an Ayiti: 

«Peyi n pran so sou tèt 
Vip-pip-pidippip! 
Pidippip-vip-pip» 

Kesyon n ka poze tèt nou kounye a, se kijan yon 
Ayisyen k ap viv Boston fè santi kalite lakilbit, brimad ak 
so kabrit Ayiti ap pran? Enben, sa montre vrèman, 
Ayisyen an, menm si li nan dènye bout latè, li pa janm 
bliye lakay, kote solèy te premye leve sou lonbrit li, li pa 
janm chire vye kazak ak reyalite peyi l... tout sa k ap 
bwase bil Ayiti, yon Ayiti ki pa sispann pran kout zèpon 
anba men pwòp pitit li yo, tout rete anba plim Yves 
Mary. Nou rive wè jan powèt la montre li konsènen epi 
li entèrese ak sa ki fè Ayiti mal. Dezyèmman, Yves Mary 
se zanmi m, mwen konnen li pale ak ekri fransè ak anglè 

(de lang blan); li pale yo epi ekri yo byen. Men, sa pa 
anpeche, ShooshooLove chwazi lang Manman | ak Papa | 
pou l akouche yon latriye powèm ki Enaje ak vè imaj. 
Chak powèm pote yon mizik ki pa janm sispann jwe, 

Nou li tèks yo ak anpil admirasyon. Jan Shoos- 
hooLove pise mo yo fè nou wè li mare, marye, kole ak 
lang peyi l. Gen powèm se yon lanmou powèt la limen 
nan plizyè pwent, yon tijwèt lagolago, pèdichache, yon 
defi l ap trase ak gengenn li: «Cheri...Wè-m la pran m! 
Rèv mwen bout/ Jous nan ginen» 

Gen lòt powèm, se tchuipe powèt la oblije tchuipe 
Leta, yon Leta ki bay legen devan responsabilite l. Yon 
Leta k ap kraze rèv. Yon Leta ki pa kenbe pwomès li. Yon 
Leta ki kwaze men l ap gade timoun k ap siye vit machin. 
Yon Leta ki pile desten jenès la nan pilon. Sa ki lakòz 
peyi a pati tigoutpatigout. Men, nan powèm sa, sanble 
powèt la fache toutbon, li monstre, li fache, li ankolè 
prèt pou pete... yon tan ki pati ki derefize tounen me- 
lanje ak yon Leta zagoloray ki pa rèspèkte pwomès li: 

«Tan ale tan pa tounen 

Epi leta dozado 

Ak rèv yon jenès 

Kap pran sèso tout lajounen 
Pou peyi lòtbòdlo... » 

Gen kèk powèm ki fè n wè kijan powèt la bouke 
wè demagoji devan je l. Sa ki twouble lespri l. Menm 
jan nou tout k ap viv isit nou wè jan Leta vire do bay 
enterè malere: lage angrè nan plamen grannèg, simen 
manti sou elektrisite, fè n peye sa nou pa achte, prete 
nan non timoun, achte kredi pou demen peye. Li 
denonsiyasyon ak zak Leta long anpil. Li deside kriye, 
denonse, kritike, rele ola ! Yves Mary anvi moun k ap 
dirije peyi a ak tout Ayisyen konsekan sekwe kò yo pou 

letènite pa bare n nan wout. Powèt la plonje nan 
enkyetid, men, ta sanble li pa konprann ki pa n ap danse 
la, ki wout nou pran la, ki kalite djanni nou deside foure 
nan vant nou la, ki koulè tètchaje nou chwazi lage sou 
lizyè rèv nou la? 
«Zandolit ponn 
Nan glè jen 
Rèv nou 
Detounen dekreta/ Nan pise pinèz... » 
Malgre anpil powèm k ap denonse malè ki pann 
sou tèt nou, Pise Gaye rete yon rekèy k ap mache pye 
pou pye ak koze lanmou. Pou dayè, depi nan kòmans- 
man rekèy la, nan «Koma-Tchouboulout» Lanmou janbe 
lizyè powèt la sou pwent pye, li glise an daki nan kè l. 
M ap fini pou m di: tout Ayisyen konnen deja pise 
gaye pa kimen. Pawòl granmoun te konn toujou di n 
Pòmago ak KapAyisyen. Èske se yon defi powèt la vle 
leve oubyen trase? Èske se pou fè bèbèl ak mo, ak 
lanmou, ak yon fanm, ak yon santiman ki twòp pou li? 
Nou pa p antre pye n nan yon jwèt kesyon ak repons. 
Nou pito kite w al dekouvri, lage kò w epi gaye je w nan 
chak powèm ki glise nan Pise Gaye. Mwen garanti w w 
ap sòti ak kè w plen mak kèkontan. 


iléus PAPILLON, powèt, sosyològ 

Lanmou janbe lizyè m 

Sou pwent pye | 

Li glise andaki nan kè m 
Tankou yon solèy devègonde 
Kap tatonnen yon powèm 
Kanyank kanyank toutouni 
Nan fistiwonn lanati 

Pou n ka trèse 

Lavi tètantche 

Nan lapriyè lanmou nou 


Cheri... 

Wè m la pran m ! 

Rèv mwen bout 

jous nan ginen 

Lonbray mwen antwòtiye 
Nan chak branch venn ou 
Pou chak batman kè w 
Ka baskile m toutouni 
Nan pentire souf lannuit 
Jouk m about 

Nan konte zetwal 

Ak yon rèl dingdengdong. 

Nan je w mwen dòmi 
Mwen leve nan rèv ou 
Ou dezabiye pwezi m 
Pwezi m dezabiye w 
Tou gwòs 

Tou sou 

Pòtrè yon vivi 

Pòtrè Pòtoprens 
Pòtrè yon kòkmò 

Nan silans | 
Chak grenn silab 
Lapli devègonde 
“Kap kriye sou do t 
Nan rèv pwason d 

Kon sirèt. 

Blan! 

Pa fwenk enève m! 
Blan! 

Blan! 

Apa w 

Sou fou 

Bri Kè m 


Cheri! 

Tande bri kè m 

Tande bri kè m! 

Vin pi prè m! 

Pou w ka di m 

Jou lanmou n chanje koulè 

Ala dekoze! 

Ti cheri! 

Dèyè volan 

Mò rèd 

Dèyè do nanm mwen 
Chak jou 

Nan de plamen w 


Cheri 

Ou se kawoutchou 

Woule sou mwen 

Ak tout vitès 

Frennen sou kè m 
Jouk nou rele anmwey 
Nan yon rèl 

Youn antre nan lòt. 

Motosiklèt 

Bouch 

Nan 

Yon pil mi kay 

Fenèt lannuit wouye 
Twonpe solèy midi 
Nan makiye demakiye 
Chimen lekòl 

Sou chak fasad 

Mwèl tèt foumi 

Anba po nou 


Van ponn nou 

Sou tèt 

Nan nich zwazo 

Kon bann mo 

Kap trangle fraz 

Falèz fin bay defi 

Nan souse lonbray pwezi 
Dekwa lè n gradye 

N ava chonje 

Pinèz sou ban 

Te konn chanje 

San n koulè 

Nan chak paj liv linivè. 

SHOOSHOOLOVE 


Bave Midi 


be Solèy blese detenn 
fè: Anba po m 

Bay lari 
Maklouklou 

Nan fè lesefrape 
Ak lapli toutouni 





koutan 


` Frize vole gwo lakapsi 
“Pou j mache di-sè 





PISE GAYE 


Kwen Je 










M ap gade w pa do 
Arebò je 

San limit 

Wa di son foumi. 
Kap chache 

Vyann 





“Wa di son powèm 
` Bèkèkè san sans 





SHOOSHOOLOVE 
Rèl 


Anmwey! 
Anmwey! 


Solèy etenn 

Anba kabann 

Sèvèl nou makonnen 
Ak dlo je 

Nan makiye blakawout 


Anmwey! 
Anmwey! 


Kle peyi n 

Pèdi 

Tout vil yo vòlètirize 
Tankou yon rat 

Kap mòdesoufle 
Zòtèy malere 


Lanmè a pann 

Tout rèv nou 

Dozado 

Nan rèl zonbi 

Kap selebre mès midi 


Cheri... 

Nou s on nanm 
Ki blese 

Kap konte 
Zetwal 

Nan gout lapli. 


PISE GAYE 


Dayiva 


Nanplonje 
Nan fon lanmè 
Mwen majigridi 
Yon powèm — 
Ak twa gout san. 

SHOOSHOOLOVE 


Simityè 


Vwa n pandye 
Tòde 

Makonnen 

Ak pousyè van 

Wa di son silans 
Kap senyen dlo jen 
Nan fon lanmè 


Cheri! 

Janbe simityè m 

An jipon debanday 
Pou m ka 

Tonbe renmen w 
Kon sant kadav gate. 





PISE GAYE 


Bèkatè 


Lè m toutouni 

Mwen s on pousyè zetwal 
Kap mamòte sou dlo kò 
Mwen s on dòmi 

Kap bay kout tèt 

Nan mitan falèz 

Cheri! 

Pi gwo tristès mwen 

Se odè pafen po w 

Ki tache nan je m 

Nan tonbe fè w grimas ti bebe. 


#es 


38 





SHOOSHOOLOVE 


Kabann 


Ou kouche toulong 
Nan mitan 

Yon tas kafe cho 
Tout rèv peyi w 
Kankannen 

Anba bra w 

Epi... 

Je w glase kon mab. 


Gon 

PISE GAYE 


Dega 


Lanmou m 
Son bann 
Asyèt fayans 
Ki sispandi nan syèl 
Chak jou 

Nan jem 

Youn tonbe sou kan 
Pou kè m 

Ka fè myèt mòso. 


SHOOSHOOLOVE 


Pouryanis 


Depi n tikatkat 

N ap kouri 

Tèt atè 

An debanday 

Dèyè yon rèv 

Eskèlèt 

Ki pa sanble n 

Yon rèv 

Ramazora 

Yon rèv rat mazora 
Kap mòdesoufle 

Yon rèv 

Pyoutpyout k ap bouyi 
Nan yon lafyèv kaselèzo 


Latè jwe glisad glise 
Anba pye n 

Peyi a kilbite tonbe 
Sou dan 

Tout chen mazora 

Nan sèvèl 

Tout sèvèl toufounen 
Nan bouch chen 

Devan machann aleken 
Anba lavil 


PISE GAYE 















Rèv nou 

Chire debraye 

Syèl la fese kò | 

Nan lanmè toutouni 
Ak tout boulin 

Tout pwason tounen zetwal 
Nan touje n 

Epi n 

Pa janm ka wè 

Rèv la pandye 

Nan bouda tèt nou. 

SHOOSHOOLOVE 


Koklich 


Nou touse 

Nou vomi 

Nou vomi touse 

Nou vomi yon bann ti pawòl 
Pil sou pil 

Nan absans yon powèm 

K ap soufle resoufle 

Van nan venn 


Sèvèl nou anfle gonfle 
Nan bouch lannuit 
Tout mouch lepirat 
Vle bwè lèt 

Nan bibon 

Sou do yon pèp 

K ap trèse tèt lamizè 
Ak pwent zòtèy 


Fènwa vin pi lou 

Nan kès lèt la 

Leta vole lougawou 

Nan je leta 

Leta bwè san leta 

Tout po n tounen lota 

Nan pran poto 

Anba solèy lespwa 

Ki kokobe nan rèv zandolit 

PISE GAYE 


Nou vomi 
Nou touse 


Nou vomi yon bann ti pawòl 
Pil sou pil 

Nan absans yon powèm 
Kap toufounen nan san n 
Tout lajounen. 





SHOOSHOOLOVI 


Mazoratize 


Lavi m pandye 

Nan yon fenèt 

Kap ejakile 

Yon rèv 

Pye atè 

Dwèt kwaze 

Bouch ouvri 

Pou m pran gade m 
Kap mouri 

Ak lanmò 

Pou m pran gade m 


Kap rekòmanse 
Ak lavi 


Mwen plonje 

Nan pwòp san m 

Pou m pran chache 
Yon gout lapli 

Nan pwofondè lanmè 
Pou m chache yon peyi 
Nan yon vil mazoratize 
Pou m chache yon vil 
Nan yon katedral pouri 
Pou m desine redesine 
Yon vwa fanm 

Nan yon vil 

Kap krache san 


PISE GAYE 

















Latè tranble 
Solèy leve anba pye m 
Moun mouri tranble 
Lalin kouche nan vwa m 
Mwen kriye begeye 
Mwen begeye kriye 
Pou yon vil 

K ap toufe rèv ti bebe 

— Yon vil kolerara 

— Kap chache yon lannuit 
— Kaptete lamizè 

- Nan je solèy midi. 








SHOOSHOOLOVE 


Kriyadò 


M ap majigridi 

Yon bann bri 

Nan 

Silans 

Vwa m 

Kap chofe yon powèm 
Nan 

Dlo je 

Ti bebe 

Wa di son bann ti zwazo 
Kap priye kriye 

Anba 

Vant 

Yon dekonm 

Katedral sikatrize. 





PISE GAYE 


Souvnans 


Nan yon ti somèy 
Ki sanble 

Yon ti kannòt 
Papye 

Nan pwofondè 
Lanmè 

Mwen chita 

Pye kwaze 

Yon dwèt 

Nan machwè 

Nan mitan yon bann 
Ti retay rèv 

Kap toufe 

Anba zòrye 

Timoun jadendanfan 


Van vante 

Loray gwonde 

Mwen ranmase 

Tout ti pawòl lanmou 
K ap flote 

Nan sèvèl van 

Pou m ekri 

Tout sa m santi 

Nan yon liv 

Ki dechire 

Depi plis ke desanzan 
Nan rèv mwen ak ou. 

SHOOSHOOLOVE 


Pwen-Ba 


Nan san m 

M envante yon syèl 
Ak chabon dife 

Ki chaje 

Ak zetwal toutouni 
Ki chaje 

Ak lalin k ap chante 
Ki chaje 

Ak nyaj k ap reve 


Nan jem 

Mwen chire tout imaj 
Pyès pa pyès 

M kreye rekreye 

Yon eskèlèt lakansyèl 
Anba latè 

Pou m pran desine 
Yon fenèt solèy 

Ak yon vag lanmè 
Kap fè lago kache 
Nan vwa w 

Pou m mòdesoufle w 
Chak tan m gen foli powèt 
Nan pwent tete w, 

PISE GAYE 


Leta Chòvsouri 


Nou grate dlo je n 
Nan plamen n 

Reken di n 

Gen katsan mil anplwa 
Ki kreye nan peyi a 


Nou toufe san n anba lanmè 
Lasirèn di n 

Gen trant mil kay 

Ki konstwi nan peyi a 


Leta bande jen 

Leta batize n 

Pou djèdjè 

Leta chòv rat mazora 
Leta chòvsouri 

Leta tèt kalebobis 
Leta gonfle gonfleman 


Leta vòltije rèv nou 

Nan lari toutouni 

Leta envante tout sa l di 

Nan chak boulèt krache l tire 
Lè ! pran charabya 

Toudewoz nan lari pòtoprens. 





SHOOSHOOLOVE 


Doub Fasad 


Dwèt 

Sou 
Bouch 
Nanm nou 
Chita — 
Nan 

Ziltik 


Ap gade n 
Kap 
Koupe n 
Kout je n 
AvEDUdiNS  : kan 





PISE GAYE 















Zodevan 


Mwen mare 

Chak pwent lapli 
Nan chak pwent lavi 
Antravè nan ren m 
Byen sere 


Tchou boutèy 


Kase nan gòj pwezi m ' gobs 
Dlo je m blese ae 
Lanmè vlesou bani 


Lavi m son zouzoun Si 


j Pan ETE » AN n 

SHOOSHOOLOVE 


Soulye 


Mwen gen mil ane 

M ap chache w 

Nan yon rèv tafyatè 
Poutan! 

Lè m reyalize 

Mwen wè 

Se nan sèvèl mwen 
Nou t ap fè yon kabicha 
Toutouni 

Youn antre nan lòt. 





PISE GAYE 


Kòkòt 


Nan soude desoude 
Kò m ak kò w 

Lavi n kwazelewit 
Tankon van 

Kap keyi lapli 

Nan vwa w toutouni 


Cheri... 

Ou s on mèvèy powèm 
Zandolit fin ekri antravè 
Nan tèt tout timoun 
Jadendanfan malerèz 


Tanpri! 

Kreve je m dejwe m 
Gouyade m 

Ponyade m 

Trase tout lavi m 

Sou tèt lang mwen 

Ak pwent tete w 

Lè solèy ak lalin 

Pran kole dekole 

Sou menm bèso lanati 
Ala traka lè van senyen 
Nan pwofondè lonbrik. 


SHOOSHOOLOVE 


Rigòl Lanfè 


Yon tigout dlo 
Yon tigout san 
Kap deboulonnen 
Yon vag emosyon 
Nan yon melodi 
Rèl politisyen 
Anba twa wòch 
Dife douvanjou 

Ki fonn 

Tout rèv nou, 

Nan menm chodyè 
K ap griye degriye 
Rèv chyen azizwèl 
Pou trip poul 

Ka jouke bwa 
Kazwèl kazwèl 


Yon tigout dlo 

Yon tigout san 

Kap kalòte pwezi m 
Sou fèy tòl 

Sou fèy bwa 

Sou fèy papye limanite 
Mete yon gou 

Chat boukannen 

Nan rèv pise fanm 

Kap fè yon chimen 
Nan fistiwonn latè je fèmen 

PISE GAYE 


Cheri! Pito m lèd 

Tan m avèg 

Konsa ma 

Pran gade w san limit 
Ma pran ekri 
Antravè sou fòm kò w 
Ma pentire 

Yon peyi 

Yon vil 

Yon ti rigòl 

Sou bouch ou 

Pou m fofile 

Kò m zikzik 

Lè pwezi m 

Pran bwè dlo 

Nan tout riyèl 

Je Simbi Pòtoprens 
Pou chalè kò w 

Ka transfòme m 

Nan yon tranbleman zwezo 
Jès fanm fin kreye 
Anba fetay kay gwo midi 


Yon tigout dlo 

Yon tigout san 

Kap koule dekoule 
Lave delave 

Tout bò kòt sourit 

Nan akwoupman linivè 
Paske rigòl lanfè 

Pa zanmi lapli je vèt. 


#eèense 


SHOOSHOOLOVE 


Tèt Fèmal 


Yon bann foumi fou 
Pran kouri 

Ak tout boulin 

Nan sèvèl mwen 


Wa di 

Son bann rèn chantrèl 
Bib nan men 

Kap fè kous ak lapli 


EpIZ 

Lonbray yo menm 
Ap kase tèt tounen 
Sou beki 


Gad on koze! 
Kilè n ap sispann 
Pase legliz nan betiz. 





PISE GAYE 


Ze Fele 


Loray gwonde 
Anba bra nou 
Lannuit dòmi wonfle 
Anba dekonm 


Van fele ze poul 
Pou l ka dòmi 
Anndan kalbas 


Ti poul 

Tonbe rele anmwey 
Rèv nou senyen 

Nan je foumi 

Kap neye nan dlo lapli 


Anba dekonm nan 
Ti poul 

Pete kriye anmwey 
Ti poul 

Tonbe rele anmwey 
Men sèvèl nou 

Pran nan kolerara. 

SHOOSHOOLOVE 


Foli Powèt 


Chak tan 
M anvi ekri 








Mwen kr eye 
Yon ti vil 

Sen De 
Touprè janm Ou 


Yon ti vil 

Ki fè m powèt 
Lè m vle 

Nan kontanple solèy 
Kap degoute san 
Nan do lannuit. 


PISE GAYE 


Pise Gaye 


Lanmou m cheri 

Pa ni lalin ni solèy 
Son pèlenrat 

Kap dodomeya 

Sou zèl ti papiyon 
Rèv mwen ansoudin 
Son batman kè 

Pise fanm ap dòlote 
Nan lespri m toutouni 


Pise gaye cheri! 

Ouvri syèl ou san limit 
Gwòs plamen m 

Epi ponn sant kò w 
Sou lestomak mwen 
Pou w batize m 

Nan swentman kò w 


O cheri! 

Kite m woule 

Je m nan je w 

Pou lakansyèl 

Ka gen foli 

Satiyèt pwent tete Simbi 


SHOOSHOOLOVE 


Cheri... 

Pise sou dwèt mwen! 
Kalote m 

Dòlote m 

Masprinen m 

Kreye yon vag lanmè 
Ak kadans zetwal 
Fant dwèt mwen | 
Pou m sèl chèf i 
Nan bay zikòs chelèn 





PISE GAYE 


Bajou 

Patko menm kase 
M ap keyi fèy 

Ak yon ponyen sèl 


Fèy oo! 
Fèy oo! 


Di m ki fèy pou m kase 
tè zandolit gonflè van 
Nangrenn lapli gi. 





SHOOSHOOLOVE 


Lapli 


Nan janbe dejanbe 
Tèt chat lannuit 

M kilbite sous fas 
Nan fant silans latè 


Loray gwonde nan je m 
Souf mwen 

Kreve van 

Van pandye 

Nan ren m 

Ren m pandye 

Nan van toutouni 


Lapli degoute tèk tèk tèk 
M ouvri gòj mwen 

Men lajè 

Nan rèv la 

Pou ti tak pa tonbe atè. 


PISE GAYE 


Dadaf 


Nou chita antravè 
Youn sou lòt 

N ap gad lavi n 

Kap monte maswife 
Sou channmas 


Ti poul 
Ap konte pwason 
Nan swè n 


Syèl la 
Kwoke nan jen 
Pa do 


Dlo je n 
Twonpe lapli 
Nan sann san nou 


Cheri 

Yon fanm tankou w 
Pa fèt 

Pou kriye 


Se nan plamen w 

Lapli fè do tòl filalang 

Se nan pwent tete w 

Chak jou | 
Cheni vle tounen papiyon. 

SHOOSHOOLOVE 


Sigarèt 


M kanpe pye atè 
Dèyè do m 

Pa do 

Anba lapli 

Ak de jem 
Kwoke nan kou m 


Pou m 

Gade jan leta 
Ap fimen peyi m 
Toudeblan 

Bra kwaze. 


Zetwal 


Aswè a 
Mwen kouche 
Sou do dlo lanmè 


Ou tounen syèl 
Ak yon bann ti zetwal 
Nan plamen m 


Mwen pran gade w 
Kap limen etenn 
Nan ban m filinng 
Ak pwent tete w 


Cheri 

M anvi keyi 

Tout zetwal 

Met nan pòch mwen 


Pou lòt moun 

Pa gade w 

Pou lòt moun 

Pa koupe w kout je 
Paske fanm tankou w 
Pa fèt 

Pou ret sou je. 


SHOOSHOOLOVE 


Bagèt 


Ou kenbe 

Syèl la nan pwent 
Ou trennen | 
Anba lang ou 

An doub vitès 


Ou kreye 

Yon ti bato avwal 
Pou n vwayaje 
Lè n vle 


Jouk lanmè 

Fè m chen 

Nan niche lonbraj 
Ki pandye je fèmen 
Nan pla pye w. 

PISE GAYE 
Boukannen 


Depi 

Petyonvil 

Jouk Pòtoprens 

Rèv nou gagannen n 
Ap kannale n desann 
Tèt tranble souke 

Nan gòj krapo lètranje 


Sèvèl nou 

Tranpe 

Detranpe 

Kloure 

Dekloure 

Ak klou gagit 

Nan sòs marinad 
Machann fritay matisan 


Je peyia 

Boukannen kankannen 
Anba sann dife douvanjou 
Memwa n sikatrize 
Defalke 

Defigire 

Defouke 

Deboundare 

Nan trennen mounda n atè 
Tankon chen fou 

Kap bay 

Pwòp tèt li madichon 

SHOOSHOOLOVE 


Kolo! Kokow! Kow! 
Biswit leta 

Kase pwòp tèt leta 
Tout chen nan chanm 
Se tchoul leta. 

PISE GAYE 


Lakilbit 


M sot tonbe nan je m 
Syèl la fè 
Myèt moso nan jew 


Lanmou m 
Pòtrè degouden 
Nan pòch timoun petevi 


Cheri... 

Chak tan 

Lapli tonbe sou nou 
Kè w detenn nan kè m 
Pou m pran 

File lang dèyè w 

Lè w ap pase devan m. 





SHOOSHOOLOVE 


Ze Sèl Chèf 


Syèl la 
Bese koupi 
Anba zesèl ti poul 


Pou | 

Pise gaye 

Sou tèt kalebobis 
Tout politisyen Ayiti 


Pou sèvèl yo 
Sispann koleratize 
Nan blan ze zandolit. 


PISE GAYE 


Boundanini 


Midi 

Sonnen bleng 
Grèp lapli 
Koule san n 
Ak ma kafe 


Nou 
Charabya 
Anlè 

Nou 
Charabya 
Anba vant 
Krab mazòrèy 


Zandolit ponn 
Nan glè je n 

Rèv nou 
Detounen dekreta 
Nan pise pinèz 


Nou bouke chache 
Kribich chode 

Nan sèvèl mouch 
Nou 

Son lota leta 

Kap souse zo 

Nan mwèl cheni 


SHOOSHOOLOVE 


Cheri... 

Nou 

Son foumi 

Kap grenpe 

Pwòp figi n sou beki 


Nou 

Son zosman van 

Kap kannale desann 
Tèt drèt 

Sou grenn zaboka 

Nou 

Son ze pwason 

Kap fri 

Nan menm chodyè lwil. 


PISE GAYE 


Zizirita 


Ou chita nan vi m 
Pa do 

Janm debra 

Dezipe 

Lespri m pandye 
Nan gòj 

Mwen s on zegwi 
San fil 

K JE fofile nan venn 





SHOOSHOOLOVE 


Mennen m 


Cheri... 

Mennen m zongle van 
Nan je w 

Ak yon sèl dwèt 

Pou lanmou 

Ki san etikèt nan kè w 


Tanpri... 

Mennen m kriye 

Nan touje w 

Jouk bajou kase 

Nan pwent tete lanmè 


Pou pwezi m 


Ka sispann pran òkèt 
Nan fant janm lanati. 

Pise Gaye montre kijan yon Ayisyen k ap viv nan peyi etranje santi kalite 
lakilbit, brimad ak so kabrit Ayiti ap pran. Sa montre vrèman, Ayisyen 

an, menm si li nan dènye bout latè, li pa janm bliye lakay, kote solèy te $ 
premye leve sou lonbrit li, li pa janm chire vye kazak ak reyalite peyil... 
tout sa k ap bwase bil Ayiti, yon Ayiti ki pa sispann pran kout zèpon 
anba men pwòp pitit li yo, tout rete anba plim Yves Mary. Nou rive WÈ, 
jan powèt la montre li konsènen epi li entèrese ak sa ki fè Ayiti mal. ; 


— Iléus PAPILLON, powèt, sosyològ 


«Komatchouboulout! Pawoli santiman patriyotik melanje ak lanmou, e 

mete powèt la toutouni nan yon litani tèks ki dekri plizyè reyalite. Ti ON 

toya lanmou, pasyon yon patriyòt, refleksyon yon sitwayen plimeyank, ` 
mete sou papye anpil kozman, anpil analiz, anpil dyagnostik, anpil kritik 
sou sitiyason lavi moun, lavi peyi n, nan kafou blengbendeng 
katchouboumbe konfizyon, lawont ak defayans. 


Lanmou nan kè, lanmou chanèl, lanmou materyèl, nan koneksyon ak sa 
ki afekte santiman n, se enspirasyon powèt Shooshoolove jwenn pou 
deklinen sa k ap boulvèse lespri l, sa ki anime panse l, sa ki enspire lavi l. 


— Bito David 

